Гарван (област Габрово)
Гàрван е село в Северна България, община Габрово, област Габрово.

География 
Село Гарван се намира на около 6,5 km западно от центъра на град Габрово и 19 km югоизточно от град Севлиево. Разположено е по северен склон в североизточните подножия на Черновръшкия рид, в непосредствено съседство със селата Гергини от изток и Пейовци от запад. Надморската височина в селото при църквата е около 393 m, нараства до около 410 m на юг и намалява до около 355 m на север.

До село Гарван води общински път, който е южно отклонение при село Поповци от второкласния републикански път II-44 (Севлиево – Габрово), минаващо през село Гергини, а след Гарван продължава през село Пейовци до село Николчовци.

Населението на село Гарван, наброявало 194 души при преброяването към 1934 г., намалява до 53 към 1985 г. и към 2019 г. наброява (по текущата демографска статистика за населението) 52 души.

История 
През 1995 г. дотогавашното населено място колиби Гарван придобива статута на село..

В Държавния архив Габрово се съхраняват документи на/за „Народно начално училище – с. Гарван, Габровско“ от периода 1925 – 1958 г.

През 1948 г. е създадено Трудово кооперативно земеделско стопанство „Коста Стоев“ – първоначално под името „Райко Дамянов“, съществувало самостоятелно до 1959 г.

Обществени институции 
В село Гарван към 2020 г. има:
 действащо читалище „Христо Ботев -2008“;
 действаща само на големи религиозни празници православна църква „Свети Димитър“;
 пощенска станция.

Източници

Външни препратки 

Села в област Габрово
Населени места в община Габрово